মিলল না অনুমোদন, মমতার বিরুদ্ধে সুপ্রিম ফৌজদারী মামলা খারিজ

ওয়েব ডেস্ক: পশ্চিমবঙ্গের মুখ্যমন্ত্রী মমতা বন্দ্যোপাধ্যায়ের (Mamata Banerjee) বিরুদ্ধে দায়ের করা ফৌজদারি অবমাননা মামলা অবশেষে প্রত্যাহার করল মামলাকারী সংগঠন ‘আত্মদীপ’ (Atmadeep)। দেশের অ্যাটর্নি জেনারেল আর ভেঙ্কটরামানি এই মামলার জন্য অনুমতি না দেওয়ায় বৃহস্পতিবার সংগঠনটির পক্ষ থেকে সুপ্রিম কোর্টে (Supreme Court) মামলা প্রত্যাহারের (Withdraw Case) আবেদন জানানো হয়। ডিভিশন বেঞ্চ সেই আবেদন মঞ্জুর করেছে বলে খবর।

সূত্রের খবর, আদালতে সংগঠনের আইনজীবী জানান যে, অ্যাটর্নি জেনারেল ক্রিমিনাল কনটেম্পটের জন্য প্রয়োজনীয় অনুমতি না দেওয়ায় মামলা এগিয়ে নিয়ে যাওয়া সম্ভব নয়। এর পরেই মামলাটি প্রত্যাহারের অনুমতি চাওয়া হয় এবং আদালত তা মঞ্জুর করে।

আরও পড়ুন: নির্দেশ ছাড়া কুর্মিদের গ্রেফতার নয়, জানাল কলকাতা হাইকোর্ট

উল্লেখ্য, চলতি বছরের ৩ এপ্রিল সুপ্রিম কোর্ট এসএসসি নিয়োগ দুর্নীতি মামলায় ঐতিহাসিক রায় দিয়েছিল। বিচারপতি সঞ্জীব খন্না ও বিচারপতি সঞ্জয় কুমারের বেঞ্চ ২০১৬ সালের গোটা নিয়োগ প্যানেল বাতিল করে দেয়, যার ফলে প্রায় ২৬ হাজার শিক্ষক ও শিক্ষাকর্মী এক রাতেই চাকরি হারান। সেই রায়ের দিনই মুখ্যমন্ত্রী মমতা বন্দ্যোপাধ্যায় এক জনসভায় আদালতের সিদ্ধান্ত নিয়ে মন্তব্য করেছিলেন। ওই মন্তব্যকে কেন্দ্র করেই ‘আত্মদীপ’ সংগঠন আদালত অবমাননার অভিযোগ তোলে এবং সুপ্রিম কোর্টে মামলা দায়ের করে।

তবে মামলার শুনানির সময় প্রধান বিচারপতি বিআর গাভাই আগেই সংগঠনের আইনজীবীকে সতর্ক করে বলেছিলেন, “কোর্টকে রাজনীতির জায়গা করবেন না। রাজনৈতিক যুদ্ধ অন্যত্র করুন।” অবশেষে অ্যাটর্নি জেনারেলের অনুমতি না মেলায় সেই মামলার পরিসমাপ্তি ঘটল সর্বোচ্চ আদালতেই।